דן (קיבוץ)

דָּן הוא קיבוץ מזרם הקיבוץ הארצי, השייך למועצה אזורית הגליל העליון וממוקם בצפון אצבע הגליל.

שמו של הקיבוץ הוא כשם העיר הקדומה דן, הנזכרת בספר בראשית ובספר שופטים ומזוהה בתל דן הנמצא סמוך לקיבוץ.

==היסטוריה==
הקיבוץ נוסד כאחד מיישובי חומה ומגדל ומצודות אוסישקין ב-4 במאי 1939. המקימים היו קבוצת עולים מטרנסילבניה, רומניה וחברי תנועת השומר הצעיר, שהגיעו לכפר סבא בשנים 1931–1932, והקימו קיבוץ ארעי ב-1933 בגבעת השומר, ליד כפר סבא. ב-1939 נתנו מוסדות היישוב את אישורם לעלייה לקרקע, והקיבוץ נוסד באורח של קבע בקרבת צומת הגבולות ישראל - סוריה - לבנון. הקיבוץ השתייך לתנועה המיישבת "הקיבוץ הארצי".

מיקומו באזור הגבול גרם להיותו מקום קליטה ראשוני לעולים שהגיעו בדרך בלתי חוקית מסוריה ולבנון לפני קום המדינה, ולסיבה שבעטיה ספג הקיבוץ הפגזות והתנכלויות לאורך השנים שלאחר הקמת המדינה. במלחמת העצמאות כשלו הסורים בניסיונם לכבוש את קיבוץ דן שלוש פעמים (בינואר, מאי ויוני 1948). בשנות החמישים והשישים הותקף הקיבוץ בצליפות והפגזות, עד למלחמת ששת הימים. ב-ששה ביוני 1967, היום השני למלחמת ששת הימים, תקף טור שריון סורי בן שלושה טנקים מלווה ביחידות חיל רגלים את דן. על הקיבוץ הגנו חברי הקיבוץ, אשר הצליחו להדוף את המתקפה הסורית, זאת בעקבות טעות של המודיעין הצה"לי, שבשלו מוקמו יחידות צה"ל במקום הלא נכון. לאחר המלחמה היו אירועים של ירי קטיושות על הקיבוץ, עד מבצע שלום הגליל, אך המצב הביטחוני השתפר משמעותית, יחסית לתקופה שלפני מלחמת ששת הימים, ואיפשר תנופת פיתוח כלכלי ואנושי.

קיבוץ דן שותף במיזם נעל"ה (נוער עולה לפני ההורים), וקולט קבוצות של חיילים בודדים מרחבי העולם במסגרת גרעין צבר.

משנות הששים ועד סוף שנות השמונים, הקיבוץ גידל שדות כותנה, אשר זו הייתה הגידול העיקרי בגידולי שדה שלו, וגם הרווחי ביותר. הפסיקו לגדל כותנה משלוש סיבות: מחסור במים ושנות בצורת, עלייה במחירי המים, ומחירי הכותנה בעולם ירדו בעקבות גידול מאסיבי של כותנה בסין. על כן, כבר לא היה כלכלי לגדל כותנה, אך לעומת זאת, גידולים אחרים וחדשים באזור נעשו יותר רווחיים ופחות צרכו מים.

בתחילת מלחמת חרבות ברזל פונה הקיבוץ.

==כלכלה==

כלכלת קיבוץ דן נשענת על מספר מפעלים חקלאיים, טכנולוגיים ותיירותיים:

בקיבוץ דן מגודלים דגי פורל בחוות "דגי הדן", אחת החוות המתקדמות בעולם בתחומה, דגי חידקן לייצור קוויאר (תחת המותג "קרט קוויאר"), ודגים אחרים בבריכות דגים. כמו כן, הקיבוץ מחזיק גם מכוורת להאבקה ולייצור דבש, מטעי אבוקדו והדרים, וגידולי שדה: חיטה, שיבולת שועל, תירס, עגבנייה, אבטיח, גזר, בצל, בוטנים, וחמניות.

בקיבוץ מספר מפעלים טכנולוגיים: מפעל נען-דן ג'יין, לייצור ופיתוח מוצרי השקיה (בעבר "דן ממטירים", כיום בבעלות של התאגיד ההודי "ג'יין"), ומפעל דן-פל, המתמחה באדריכלות אור - ייצור לוחות מעבירי אור לענף הבנייה ומערכות מבוקרות באמצעות מחשב לצורך בקרת כמות אור השמש. בבעלותו של הקיבוץ גם מפעל דנ-טק, המייצר תעלות וצנרת פלסטיק להעברת חוטי חשמל (המפעל עבר לאזור התעשייה הצפוני של קריית שמונה).

בקיבוץ פועל מוזיאון בית אוסישקין, מוזיאון לחי, צומח, היסטוריה וגאולוגיה של אזור הגליל העליון, הגולן והחרמון.

<gallery widths="150" heights="150" perrow="3">
קובץ:קיבוץ דן 1940 זולטן קלוגר גנזך המדינה.jpg|קיבוץ דן, 1940
קובץ:Trenches in Kibbutz Dan 1964.jpg|שוחות בקיבוץ דן, 1964
קובץ:Children in bomb shelter at Kibbutz Dan 1964.jpg|ילדים במקלט בקיבוץ דן, 1964
קובץ:DAN001I.JPG|מבנה חדר האוכל של הקיבוץ, ספטמבר 2007
קובץ:DAN02.JPG|שביל הולכי רגל בלב הקיבוץ, ספטמבר 2007
קובץ:IDAN09.JPG|כר דשא בלב הקיבוץ, ספטמבר 2007
</gallery>

בין בוגרי הקיבוץ נמנים בין היתר תת-אלוף בדימוס ובעל עיטור המופת רפי נוי, העיתונאית ואשת התקשורת יעל דן, חברת הכנסת לשעבר ענבר בזק והבדרן ארז שלם.

==קישורים חיצוניים==
* 
* [https://web.archive.org/web/20160303230639/http://www.galil-net.org.il/HTMLs/article.aspx?C2004=13306&BSP=13018%2F דן] במרכז המידע להתיישבות בגליל
* [http://www.romgalil.org.il/cds/90/ קיבוץ דן] באתר ההתיישבות בגליל
* [http://www.forelhadan.co.il/ אתר הבית של חוות "דגי הדן"]
* [http://karatcaviar.com/ אתר הבית של "קרט קוויאר"]
* [http://he.naandanjain.com/ אתר הבית של "נען-דן ג'יין"]
* אתר הבית של דן-פל ([https://web.archive.org/web/20161014105048/http://www.danpalon.org.il/ עברית], [http://www.danpalon.com בינלאומי]).
* מיכאל יעקובסון: [https://michaelarch.wordpress.com/2015/05/26/סיבוב-בשלושה-חדרי-אוכל-בגבול-הצפון-מנר/ סקירה אדריכלית על קיבוץ דן] באתר 'חלון אחורי', 26 במאי 2015
* "ההר שהיה למפלצת", יעל דן על [http://glzpdl01.vds-is.bynetcdn.com/PRV1/ldgMdf20Zy/App/ldgMdf20Zy_21.mp3 גבורתו של קיבוץ דן במלחמת ששת הימים]. גלי צה"ל, מאי 2017
* 
* מסלול [http://www.shvilist.com/k1.html שביל ישראל] אשר מתחיל מבית אוסישקין בקיבוץ.
* 
* 
*[https://www.pikiwiki.org.il/Organization/view/7829 ארכיון קיבוץ דן ] פרויקט שימור לדורות
* 
* 

==הערות שוליים==

*
קטגוריה:יישובים שהוקמו ב-1939
קטגוריה:קיבוצים
קטגוריה:שביל ישראל
קטגוריה:קיבוצי הקיבוץ הארצי
קטגוריה:יישובי חומה ומגדל
קטגוריה:עמק החולה: יישובים
קטגוריה:מקבלי נס הקוממיות
קטגוריה:יישובים בצפון ישראל שפונו במלחמת חרבות ברזל